CELEX: 62011CA0488
Language: sk
Date: 2013-05-30 00:00:00
Title: Vec C-488/11: Rozsudok Súdneho dvora (prvá komora) z  30. mája 2013 (návrh na začatie prejudiciálneho konania, ktorý podal Gerechtshof te Amsterdam — Holandsko) — Dirk Frederik Asbeek Brusse, Katarina de Man Garabito/Jahani BV (Smernica 93/13/EHS — Nekalé podmienky uvedené v spotrebiteľských zmluvách — Nájomná zmluva uzatvorená medzi prenajímateľom vykonávajúcim prenajímanie ako podnikateľskú činnosť a súkromným nájomcom — Preskúmanie nekalej povahy zmluvnej podmienky vnútroštátnym súdom ex offo — Zmluvná pokuta — Zrušenie ustanovenia)

3.8.2013   
            
            
               SK
            
            
               Úradný vestník Európskej únie
            
            
               C 225/10
            
         Rozsudok Súdneho dvora (prvá komora) z 30. mája 2013 (návrh na začatie prejudiciálneho konania, ktorý podal Gerechtshof te Amsterdam — Holandsko) — Dirk Frederik Asbeek Brusse, Katarina de Man Garabito/Jahani BV
   (Vec C-488/11) (1)
   
   (Smernica 93/13/EHS - Nekalé podmienky uvedené v spotrebiteľských zmluvách - Nájomná zmluva uzatvorená medzi prenajímateľom vykonávajúcim prenajímanie ako podnikateľskú činnosť a súkromným nájomcom - Preskúmanie nekalej povahy zmluvnej podmienky vnútroštátnym súdom ex offo - Zmluvná pokuta - Zrušenie ustanovenia)
   2013/C 225/15
   Jazyk konania: holandčina
   
      Vnútroštátny súd, ktorý podal návrh na začatie prejudiciálneho konania
   
   Gerechtshof te Amsterdam
   
      Účastníci konania pred vnútroštátnym súdom
   
   
      Žalobcovia: Dirk Frederik Asbeek Brusse, Katarina de Man Garabito
   
      Žalovaná: Jahani BV
   
      Predmet veci
   
   Návrh na začatie prejudiciálneho konania — Gerechtshof te Amsterdam — Výklad článku 6 smernice Rady 93/13/EHS z 5. apríla 1993 o nekalých podmienkach v spotrebiteľských zmluvách (Ú. v. ES L 95, s. 29; Mim. vyd. 15/002, s. 288) — Nájomná zmluva medzi prenajímateľom vykonávajúcim prenajímanie ako podnikateľskú činnosť a súkromným nájomcom — Považovanie prenajímateľa za predajcu tovaru alebo poskytovateľa služieb — Normy verejného poriadku
   
      Výrok rozsudku
   
   
               1.
            
            
               Smernica Rady 93/13/EHS z 5. apríla 1993 o nekalých podmienkach v spotrebiteľských zmluvách sa má vykladať v tom zmysle, že s výhradou ustanovení, ktoré odrážajú záväzné zákonné alebo regulačné ustanovenia vnútroštátneho práva, čo prináleží overiť vnútroštátnemu súdu, sa smernica vzťahuje na zmluvu o prenájme bytového priestoru uzatvorenú medzi prenajímateľom konajúcim v rámci podnikateľskej činnosti a nájomníkom konajúcim s cieľom, nevzťahujúcim sa k jeho obchodom, podnikaniu alebo povolaniu.
            
         
               2.
            
            
               Smernica 93/13 sa má vykladať v tom zmysle, že:
               
                           —
                        
                        
                           ak má vnútroštátny súd, ktorý rozhoduje o žalobe podanej predajcom alebo dodávateľom proti spotrebiteľovi, ktorá sa týka splnenia zmluvy, podľa vnútroštátnych procesných pravidiel právomoc preskúmať ex offo rozpor medzi ustanovením, ktoré je základom žaloby, a vnútroštátnymi predpismi v oblasti verejného poriadku, musí takým istým spôsobom, ak určí, že dotknuté ustanovenie spadá do pôsobnosti tejto smernice, preskúmať ex offo jeho eventuálnu nekalú povahu vo svetle kritérií stanovených uvedenou smernicou,
                        
                     
                           —
                        
                        
                           ak má vnútroštátny súd podľa vnútroštátnych procesných predpisov právomoc zrušiť ex offo ustanovenie, ktoré je v rozpore s verejným poriadkom alebo kogentným zákonným ustanovením, ak jeho pôsobnosť takúto sankciu odôvodňuje, musí v zásade po tom, ako vyzval účastníkov konania, aby sa k tomu kontradiktórne vyjadrili, zrušiť ex offo zmluvnú podmienku, o ktorej vo svetle kritérií upravených uvedenou smernicou konštatoval, že má nekalú povahu.
                        
                     
         
               3.
            
            
               Článok 6 ods. 1 smernice 93/13 sa má vykladať v tom zmysle, že neumožňuje vnútroštátnemu súdu, ak určí nekalú povahu zmluvnej pokuty v zmluve uzatvorenej medzi predajcom a dodávateľom a spotrebiteľom, obmedziť sa, ak ho k tomu oprávňuje vnútroštátne právo, na zníženie pokuty, ktorú toto ustanovenie určuje, uloženú tomuto spotrebiteľovi, ale ukladá mu jednoducho neuplatniť uvedené ustanovenie na spotrebiteľa.
            
         
      (1)  Ú. v. EÚ C 13, 14.1.2012.